Kuayɔ yɛ adwuma a Ɔbɔadeɛ de hyɛɛ nnipa nsa firi adebɔ ahyɛaseɛ. Ɛfiri tete nyinaa, kuayɔ ayɛ Akanfoɔ nnwuma titire no mu baako abɛsi ɛnnɛ. Yɛka kuayɔ a, ɛgugu mu bebree. Deɛ ɔdua bankye, bayerɛ, aburoo, borɔdeɛ, ntoosi, nyaadewa, ahwedeɛ, atadwe, nkruma, ankaa, aborɔbɛ, kwadu, mankani, kooko, kookoo, amango, ne ade, ne deɛ ɔnyɛn mmoa binom te sɛ, prako, mpɔnkye, nnwan, nkokɔ, anantwie, akɔnfɛm, nnwene, krokrokoko, dabodabo, ne deɛ ɛkeka ho nyinaa yɛ akuafoɔ.
Mmerɛ bi a atwam no, na kuayɔ nyɛ adwuma a nnipa bu no ahe biara ɛfiri sɛ, na wɔsusu sɛ ɛnyɛ adwuma a nidie wom. Ɛno da nkyɛn a, na akuafoɔ nhyɛ da nni sika ahe biara ka wɔn nnɔbaeɛ a na wɔduadua no ho. Yei maa nnipa dodoɔ no ara bɛnyaa adwene sɛ akuafoɔ yɛ ahiafoɔ.
Ɛwom sɛ tete no, ɛsiane nimdeɛ a na ɛnhyɛ da nni mu nti, na yɛn nananom ntumi nyɛ kuadwuma nnya so mfasoɔ ahe biara deɛ, nanso seesei deɛ, kuayɔ abɛyɛ akɔnnɔ pa ara. Yei aboa ama adwene a na ebinom wɔ wɔ kuadwuma ne akuafoɔ ho no nyinaa asesa.
Ɛnnɛ, ɛsiane abɛɛfo mfidie nti, akuafoɔ mfa sekan anaa asɔ nnɔ asase akɛseɛ sɛdeɛ na wɔyɛ no tete no bio. Mmom, wɔayɛ mfifidie binom ama akuafoɔ a wɔtumi de dɔ nsase a wɔpɛ sɛ wɔyɛ so adwuma no. Ɛno nti, wɔtumi yɛ mfuo akɛseɛ a wɔmmrɛ pii sɛ kane no.
Bio nso, akuafoɔ anya nnuro binom a ɛtumi boa ma wɔdɔ wɔn nnɔbaeɛ ase. Nnuro binom wɔ hɔ a, wɔde gu asaase a wɔde afidie adɔ no so ansa na wɔadua wɔn nnɔbaeɛ anaasɛ, sɛ wɔdua nnɔbaeɛ no ma no nyini kakra a, na wɔabɔ aduro no afa nnɔbaeɛ no ase. Ɛno nso boa ma kuayɔ yɛ mmerɛ pa ara.
Afei, akuafoɔ anya nnuro binom a ɛtumi boa ma wɔn nnɔbaeɛ nyini yie ma no so bebree anaa bɔ mma akɛseɛ. Saa nnuro yinom bi wɔ hɔ a, wɔsesa gu nnɔbaeɛ no ase. Ebi nso, wɔde gu afidie mu de pete nnɔbaeɛ no so sɛdeɛ ɛbɛtumi anya ahoɔden aso bebree anaa abɔ akɛseɛ.
Abɛɛfo kwan so no, wɔayɛ nnuane binom a ɛboa ma akuafoɔ a wɔnyɛn mmoa no nya nnuane a ɛbɛboa mmoa no apɔmuden de ma wɔn nyɛmmoa di. Saa nnuane yi boa ma nkokɔ, mprako, nkraman, krokrokoko, ne mmoa ahodoɔ a akuafoɔ tumi nyɛn wɔn no nyinaa nya ahoɔden nyini yie ma wɔn wuranom tumi nya wɔn so mfasoɔ pa ara. Ntakrammoa mpo deɛ, akuafoɔ wɔ afidie bi a wɔtumi de hwane wɔn nkosua sɛdeɛ ɛbɛyɛ a wɔbɛnya mma bebree.
Yeinom nyinaa da nkyɛn a, akuafoɔ anya mfidie binom a wɔtumi de dua wɔn nnɔbaeɛ, de gugu so nsuo, de bɔ so nnuro, na wɔtumi de tete wɔn nnɔbaeɛ nso. Ɛsiane sɛ saa mfidie yinom ama kuayɔ ayɛ anika na ɛnyɛ den bio te sɛ tete no nti, ama nnipa dodoɔ no ara ani abɛgye kuayɔ ho seesei.
mfasoɔ a akuafoɔ anya afiri abɛɛfo kuayɔ mu
Tɔfabɔ
Yɛreka sɛdeɛ abɛɛfo nimdeɛ aboa akuafoɔ ɛnnɛ no nyinaa a, anka adaagyeɛ bɛbɔ yɛn. Megye di sɛ, kakra a yɛabobɔ so yi ara ama woahunu sɛ, ɛnyɛ papa sɛ yɛbɛnya adwene sɛ akuafoɔ di hia, wɔn ho nte, anaasɛ kuayɔ yɛ adwuma a animuonyam biara nni mu. Ɛsiane abɛɛfo nimdeɛ nti, ɛnnɛ deɛ, sɛ yɛreka nnwuma a ɛdi mu wɔ wiase pa ara a, kuayɔ ne adwuma a ɛdi kan.
